Naħseb li kulħadd jaqbel li l-bidu tal-gvern immexxi minn Dr Robert Abela kien wieħed pożittiv ħafna. Dr Abela kellu l-kuraġġ li jieħu diversi deċiżjonijiet ebsin imma meħtieġa biex pajjiżna jerġa' jaqbad it-triq lejn id-demokrazija vera, il-governanza tajba u r-renju tas-saltna tad-dritt f'pajjiżna. Dr Abela qed jagħmel aċċenn fuq xogħol iebes li jagħti r-riżultati meħtieġa u wera biċ-ċar li la se jittollera skużi u lanqas l-inqas aġir li jista' jikser l-etika. Il-Prim Ministru diġà ħareġ l-id tal-ħbiberija lejn kulħadd u appella għar-rieda tajba ta' dawk kollha li jħobbu lil pajjiżhom. Ir-riżultat ta' dan diġà deher fis-sondaġġi li juru żieda fl-appoġġ għall-Gvern Laburista mmexxi minn Dr Abela. Naturalment, xorta baqa' klikka żgħira ta' nies, dejjem tonqos fin-numru, li akkost ta' kollox iridu jibqgħu jimminaw lill-Gvern Laburista attwali għaliex il-veru skop tagħhom huwa wieħed politikament partiġġjan. In-nies issa xebgħu b'dawn il-kummiedji, jif jindika l-appoġġ dejjem jonqos mogħti lill-attivitajiet ta' dawn in-nies li donnu ma jittollerawx li jkun hemm gvern Laburista fil-poter. Ngħiduha kif inhi, dan kollu ma jfissirx li issa kollox ward u żahar. Għad baqa' ħafna xi jsir. Għad hemm affarijiet li kellhom isiru fi żmien Dr Joseph Muscat u, għal xi raġuni jew oħra, baqgħu ma twettqux. F'dan ir-rigward, Dr Robert Abela diġà aċċenna kemm-il darba fuq il-bżonn tad-dixxiplina. Dr Muscat f'diskors tiegħu xi żmien ilu kien qal li hemm bżonn tispiċċa din li f'dan il-pajjiż donnu kollox jgħaddi u kulħadd jagħmel li jrid. Naħseb din il-ġlieda kontra l-indixxiplina tagħna l-Maltin bħala poplu hija importanti ħafna. Għadek tara karozzi pparkjati f'nofs ta' triq jostakolaw lil kulħadd sakemm is-sewwieq jagħmel qadja f'xi ħanut. Għad għandna wisq ħsejjes (" noise pollution ") f'pajjiżna li jistgħu jiġu evitati jekk nagħtu aktar kas tal-proxxmu tagħna. Għad għandna wkoll ksur tal-liġijiet u r-regolamenti f'wiċċ kulħadd u bl-aktar mod sfaċċat. Ma nistax ma nsemmix il-każ riċenti tal-bejjiegħa tal-fjuri li spikka fiż-żmien tal-festa ta' San Valentinu. Dan b'liema jedd bniedem jaqbad u jarma mejda fuq xi bankina ta' triq prinċipali u jaqbad ibiegħ assolutament bla permess u bi sfida tal-liġijiet u r-regolamenti ta' pajjiżna? – Kellhom raġun jilmentaw tal-ħwienet u dawk kollha li għandhom il-liċenzji u permessi meħtieġa biex iwettqu din l-attività ta' bejgħ leġittimu. Kemm se ndumu nittolleraw nies li jiġu jaqgħu u jqumu minn kulħadd u jaġixxu bil-liġi tal-ġungla fejn kulħadd jagħmel li jrid? – Iva, għamel sew Dr Robert Abela li saħaq fuq il-bżonn tad-dixxiplina f'kull aspett tal-ħajja f'Malta. Hemm bżonn li l-Gvern Laburista jinforza l-liġijiet mingħajr ma jħares lejn wiċċ ħadd. Rigward il-ħsejjes, dan hu pajjiż fejn għandna densità qawwija ta' popolazzjoni. Għalhekk, dan il-fatt diġà joħloq problema kbira ta' konċentrazzjoni ta' ħsejjes. Imma mbagħad l-egoiżmu ta' ċerti nies ikompli jkabbar din il-problema. Għadek tara karozzi għaddejjin bil-volum tal-i stereo full-on . Għadek tara sewwieqa jiksru l-paċi fil-ħemda tal-lejl jew kmieni filgħodu u jqajmu lil min ikun rieqed permezz ta' tpaqpiq sfrenat sempliċement biex javżaw lil xi ħadd li jkunu waslu. Għadek tara bejjiegħa tat-triq b'karnival ta' daqq tal-ħorn madwar l-irħula u l-ibliet tagħna biex jattiraw l-attenzjoni tan-nies. U xi ngħidu għad-daqq tal-mużika minn stabbilimenti kummerċjali u l-isparar tal-murtali fil-festi? Semmejt biss xi aspetti ta' ħidma min-naħa tal-gvern li għad baqa' biex jitwettqu. Nemmen li anke hawn il-problemi jissolvew għas-sodisfazzjon ta' kulħadd. Dan il-Gvern Laburista mmexxi minn Dr Robert Abela miexi tajjeb fit-triq li ssolvi l-problemi kbar li ffaċċjajna dan l-aħħar. Irridu nkomplu nsolvu dawn il-problemi u nibdew ukoll fuq oħrajn li ma ssolvewx fil-passat bħal dawk li semmejt. Il-futur ta' pajjiżna jidher li qiegħed f'idejn sodi għax hemm ir-rieda u l-kapaċità meħtieġa għas-suċċess. .td_uid_3_5ee4dc9cb8495_rand.td-a-rec-img{text-align:left}.td_uid_3_5ee4dc9cb8495_rand.td-a-rec-img img{margin:0 auto 0 0}